Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Трговско радиодифузно друштво БУБА МАРА Ранко ДООЕЛ Скопје, застапувано од управител Р.П преку адвокат, Филип Давидовски, поднесена против Министерството за култура, на 10.03.2023 година го донесе следното

**Р Е Ш Е Н И Е**

Жалбата од Трговско радиодифузно друштво БУБА МАРА Ранко ДООЕЛ Скопје, застапувано од управител Р.П. преку адвокат, Филип Давидовски, заведена во архивата на Агенцијата за заштита на правото на слободен пристап до информациите од јавен карактер под бр.08-95 на 27.02.2023 година **СЕ ОТФРЛА како ненавремена**.

**О Б Р А З Л О Ж Е Н И Е**

## Трговско радиодифузно друштво БУБА МАРА Ранко ДООЕЛ Скопје, застапувано од управител Р.П., на 05.08.2021 година, поднело Барање за пристап до информации од јавен карактер до Министерство за култура, по предметот Барање за пристап до информации од јавен карактер, со кое побарало по е-маил или по пошта да му се достави (увид) препис, фотокопија, или електронски запис од следниата информација:

„Извештај бр.20-2045 од 19.02.2021 година на Комисијата за музичка и музичко сценска дејност со прилозите, Решение бр.53-11800/1 од 24.11.2020 година, Извештај бр.20-2045/1 од 19.02.2021 година, Мислење Уп1 бр.20-4659 од 21.04.2021 година, сите списи на предмет за Радио Буба Мара за проектот „Златна Бубамара на популарноста 24“ по поднесената пријава број Уп1 20-4659 од 12.11.2020 година, сите останати релевантни документи“.

Постапувајќи по ова Барање, Имателот на информации до Барателот доставил допис насловен Записник заведен под бр. УП1 03-253 од 03.09.2021 година.

Незадоволен од горе наведениот допис, Барателот на информации на 27.02.2023 година поднесе Жалба до Агенцијата, заведено во Агенцијата под бр.08-95.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Во конкретниот случај, Барателот на информации Барањето до Имателот на информации го поднел на 05.08.2021, а Имателот на информации му одговорил на 03.09.2021 година, додека Жалбата од страна на Барателот на информации до Агенцијата е поднесена на 27.02.2023 година, во случајот таа е поднесена со задоцнување по истекот на законски предвидениот рок.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор/Zëvendës drejtor**

**Блерим Исени /Blerim Iseni**